SIM คาดยอดขายปีนี้ใกล้เคียงปีก่อนที่ 7 พันลบ.หลังเน้นขายเครื่องกลาง-ล่าง
SIM คาดยอดขายปีนี้ใกล้เคียงปีก่อนที่ 7 พันลบ.หลังเน้นขายเครื่องกลาง-ล่าง
23 ก.ย. 2558

นายฑิติพล จันทรอุไร ผู้อำนวยการฝ่ายผลิตภัณฑ์ บริษัท สามารถ ไอ-โมบาย จำกัด (มหาชน) หรือ SIM เปิดเผยว่า บริษัทคาดยอดขายเครื่องโทรศัพท์มือถือในปีนี้จะทำได้ใกล้เคียงปีก่อนที่มีจำนวน 7 พันล้านบาท โดยจะมาจากเครื่องโทรศัพท์มือถือระดับราคากลาง-บน ที่มีราคาประมาณเฉลี่ยเครื่องละ 4,000 – 9,000 บาทขึ้นไป โดยคิดเป็นสัดส่วน 55% ของยอดขายรวม และรายได้จากเครื่องโทรศัพท์มือถือระดับล่าง ราคาเฉลี่ยต่ำกว่า 3,000 บาท/เครื่อง คิดเป็นสัดส่วน 45%
ขณะเดียวกัน บริษัทยังคงเป้าหมายยอดขายจำนวนเครื่องโทรศัพท์มือถือในปีนี้ที่ 3.4 ล้านเครื่อง จากปัจจุบันทำยอดขายได้แล้ว 1.8 ล้านเครื่อง เนื่องจากบริษัทจะมีการออกแคมเปญใหม่เพื่อกระตุ้นยอดขายในช่วงที่เหลือของปี โดยคาดว่าจะสามารถขายเครื่องได้เฉลี่ยต่อเดือนได้ราว 3 แสนเครื่อง
นายฑิติพล กล่าวว่า บริษัทมีสัดส่วนรายได้จากต่างประเทศราว 15-18% ในปีนี้ ซึ่งที่ผ่านมาได้รุกขยายตลาดในเมียนมาร์ ลาว กัมพูชาและฟิลลิปินส์ โดยมองว่าตลาดเหล่านี้ยังมีโอกาสเติบโตอย่างมาก และตั้งเป้าเพิ่มสัดส่วนยอดขายจากต่างประเทศเป็น 25-28%ในปี 59 โดยคาดว่าจะได้รับอานิสงส์จากการเปิดประชาคมเศรษฐกิจอาเซียน (AEC) ซึ่งส่วนใหญ่เป็นตลาดโทรศัพท์มือถือระดับกลางขึ้นไป
ส่วนในเมียนมาร์ ยอมรับว่าขณะนี้ยอดขายยังต่ำกว่าประเทศอื่น บริษัทจึงได้หารือกับพันธมิตรท้องถิ่นในเมียนมาร์ เพื่อรุกทำการตลาดดันยอดขายให้เติบโตมากกว่านี้